《戏恼王岳》
元代·郭钰

春鸟啼春烟，春烟醉春色。花下弹琴酒微热，白日千年秘丹诀。

谁怜曲未终，花落丝弦折。麟角煎胶不可得，绿杨香梦愁千结。

镜奁丝碧网虫悬，银烛心灰泪痕灭。青楼歌舞艳名都，年少虽同情各别。

暮雨凄迷青鸟迟，东风摇荡游丝白。雪罗小扇不堪书，肠断桃根与桃叶。

音尘隔露泻，瑶阶踏残月。金鞍骏马洛阳陌，玉楼十二珠帘揭。

鸳鸯野水空愁绝，玉楼十二神仙客。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。